钦定古今图书集成/明伦汇编/氏族典/第233卷 > 《四川总志》 > 《氏族谱张氏五族》
## 钦定古今图书集成/明伦汇编/氏族典/第233卷 > 《四川总志》 > 《氏族谱张氏五族》

张氏，韶州曲江人。至唐相九龄显。九龄弟九皋，九皋
子抗，抗七子：仲方、仲孚，子孙在蜀可谱。仲孚孙奉常
博士，随扈僖宗幸蜀，传三世，曰载阳，赀产钜万，豪待
四方士。子维崚，待士益厚，悉散之。或相戒止，笑曰：“吾
遗子孙者，不在是也。”以子起，赠大理寺丞。起，宝元中
登进士第，官至太常博士，是故族也，起家尤难如此。
三子：太初、太宁、太和、太宁。登治平四年第，至邠、汉、渭
等州，四入为尚书郎，三持使节，迁陜西路，为都转运
使。二子：察、宇。察以大小篆名，入为左司郎中，出知鼎
州。宇初名犯钦庙讳，易名宇。三丞寺监，使淮西东路，
知济、荥、果、合四州。娶荣国公百禄女，故其学得之范
氏。子晦，侍学中原，有外家典刑，笔法尢工，历知雅、恭、
兰三州。子仲坚，是则家成都者。太初家于崇庆之新
津，太和家于眉州之眉山，仲方之后，徙汉州之绵竹族尢大：

张氏俞隐居岷山，七被诏命不赴，赐以官，又乞回授
其父号曰“白云先生。”俞二子：石民、楚民，登元丰进士
第，官至正奉大夫。子曰吉甫，以赏终朝奉大夫。子伯
振，又以赏为青城令，卒官。石民死。子云，从孙文叔夏，
曾孙山父。

张氏昔望崇庆之永康，门望如初。有迁于郫之犀浦
镇，其为族望亦称。克尚五子，第三子曰砺，即迁犀浦
者。砺孙曰天迪、曰焕，曾孙曰汾、曰洙、曰汉，元，孙曰峄、
曰岐，皆擢进士第。又有迁于崇宁者，其后视犀浦尤
显，而犀浦院以山为行者，今传之曾元矣。诸孙尚力
学，曰：“吾家三世登科云。”

张氏，汉名纲之后，纲卒，瘗犍为武阳，唐大中时，有天
祺者，自武阳徙江源，卒。瘗后有白檀生墓间，号“白檀
张氏。”五传至中理，举逸民不就，即拜将作监主簿。子
曰公谨，元祐五年《五经》出身，累赠少师。公谨之子深，
徙双流，登崇宁第，累迁夔州路转运判官。张丞相浚
宣抚川、陕，承制出陟，除潼川路提点刑狱，改转运副
使，迁知夔州。中书舍人勾涛论马政，力荐深，除管川、
陕茶马，继除都转运使，以制置使胡公世将议《酒法》
不合，改除泸州。因母老请祠，子孙多以赏得官。子甡、
慎，孙徽之、安之，皆郡守。

张氏先世曰守珪，朝奉大夫。若讷、若愚孙协，再世弟
兄登科。协为诗有唐人风，协终于宣议郎，其弟终茂
州别驾。